DA Den Europæiske Unions Tidende CE 88/503

(2004/C 88 E/0515)

SKRIFTLIG FORESPØRGSEL E-0492/04

af José Ribeiro e Castro (UEN) til Kommissionen

(23. februar 2004)

Om: Handel med organer og trusler mod europæiske statsborgere i Mozambique

Fem kvindelige missionærer fra »Servas de Maria«, hvoraf de fire er EU-borgere (spaniere) og en brasilianer, og som har været aktive i Nampula-regionen i over 30 år, har modtaget dødstrusler, fordi de har henledt opmærksomheden på handelen med organer og dødsfald blandt børn og unge i området. Medierne har netop beskæftiget sig med disse trusler.

Nonnernes kloster befinder sig netop der, hvorfra ofrene hentes, og den lufthavn, hvorfra det formodes, at organerne sendes. Nonnerne oplyser, at de har været vidner til, hvorledes personer som det lykkedes at undslippe bortførelsesforsøg, søgte tilflugt i klosteret, ligesom der er flere dokumenterede tilfælde. Søster Maria Elilda dos Santos fra Brasilien er den første, der gjorde opmærksom på forholdene, ligesom hun har foretaget efterforskning i Nampula og har bl.a. fundet et lig, hvorfra øjne, hjerte og nyrer var fjernet.

Efter at nonnerne havde gjort opmærksom på disse makabre fund, blev de udsat for en lang række trusler, og i fire tilfælde oplevede de at falde i baghold, som de på mirakuløs vis undslap. Nonnerne frygter for deres sikkerhed og beskylder repræsentanter for de lokale myndigheder for korruption. Disse har hidtil intet foretaget sig for at hindre de forbrydelser, som der er klaget over, og som er velkendte. Nonnerne beder om, at »den internationale presse udøver pres, så der kan gøres en ende på disse tilstande«.

Kommissionen bedes derfor besvare følgende spørgsmål:

— har den kendskab til de nævnte forhold, som bl.a. berører fire spanske statsborgere? Hvilke oplysninger har den om nonnernes sikkerhed, og hvad har den gjort eller agter at gøre for at garantere deres sikkerhed?

— har Kommissionen taget eller vil den tage kontakt til myndighederne i Mozambique med henblik på at forlange, at de garanterer nonnernes sikkerhed, og at der skabes fuldstændig klarhed om den formodede handel med organer i området? Er den indstillet på at få gennemført, at nonnerne kan få den nødvendige frihed og sikkerhedsgarantier til at fortsætte deres arbejde, som bl.a. består i at hjælpe og støtte den hårdt ramte befolkning, og at skabe fuldstændig afklaring om de forsvundne personer i det pågældende område?

Svar afgivet på Kommissionens vegne af Poul Nielson

(6. april 2004)

Siden forlydenderne om disse påståede afskyelige forbrydelser har Kommissionen, som nævnt i sit svar på det ærede medlems spørgsmål E-0143/04 og E-0072/04 (1), nøje fulgt situationen sammen med EU-delegationslederne, direktøren for menneskerettighedsligaen og regeringen.

Den mozambiquiske regering har gennem republikkens rigsadvokats kontor indledt undersøgelser sammen med et tværinstitutionelt team med deltagelse af bl.a. statsadvokatens kontor, efterforskningspolitiet og menneskerettighedsligaens afdeling i Nampula. Efterforskningen er i gang, og de rapporterede tilfælde vil blive undersøgt nærmere, selv om der ikke ud fra de 14 påståede tilfælde kan fremskaffes beviser på ulovlig handel med menneskeorganer. Ydermere er der i Mozambique politisk vilje til at bringe de ansvarlige for disse forbrydelser for retten.

Kommissionen er bekendt med problemet vedrørende nonnernes sikkerhed, og selv om det ligger uden for Kommissionens kompetenceområde og bedst kan håndteres gennem de respektive EU-ambassader, vil Kommissionen i forbindelse med EU-koordineringen og den politiske dialog mellem EU og Mozambique undersøge, hvordan dette spørgsmål bedst kan tages op med regeringen.

Det ærede medlem kan være forsikret om, at Kommissionen inden for sit kompetenceområde fortsat vil støtte Mozambiques regering for at styrke efterforskningskapaciteten, så der kan herske retfærdighed i landet.

(1) Se side 169.